Dilo tse di fa godimo ga di a diragalela batho ba ba umakilweng bao fela. Batho ba le diketekete ba ithutile go tshela matshelo a a botoka ka ntlha ya go bona thuto e e theilweng mo Baebeleng. Bathapi ba bone ba ba tseela kwa godimo ka gonne ba ikanyega e bile ba dira ka natla. Ba fetogile baagelani le ditsala tse di molemo mme ba amega ka batho ba bangwe. Ba ikemiseditse go tlogela dilo tse di bosula le ditshekamelo tsa senama, mme ka jalo ba tlhokometse botsogo jwa bone jwa mo mmeleng, jwa tlhaloganyo le jwa maikutlo. Go na le gore ba senye madi a bone mo mekgweng e e leswe, ba ithuta go a dirisa ka tsela e e tla solegelang bone le ba malapa a bone molemo. (1 Bakorintha 6:9-11; Bakolosa 3:18-23) Ee ruri, go dirisa se Jehofa a se kwadileng mo Baebeleng go bontsha gore matswela a go tshela ka tsela ya Bokeresete jwa boammaaruri ke tsela e e molemo go di gaisa tsotlhe ya botshelo, go re naya thuto e e molemolemo. Baebele e bua jaana ka motho yo o tshelang ka melao ya Modimo: “Sengwe le sengwe se a se dirang se tla atlega.”—Pesalema 1:3.